Илъэс куэдкIэ зыпэплъа ухуэныгъэ
КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий Бахъсэн районым хыхьэ Къулъкъужын Ищхъэрэ къуажэм гуфIэгъуэ щытыкIэм иту дыгъуасэ лъэмыжыщIэ къыщызэIуихащ.
Фигу къэдгъэкIыжынщи, илъэс 32-рэ и пэкIэ къуажэкум деж лъэмыжыр псым щытрихри, унагъуэ 60-м щIигъу щхьэхуэу къэнауэ щытащ. Абы лъандэрэ тхьэусыхафэ дапщэ ямыгъэшами, нобэм къэсыху ахэр кърадзатэкъым.
Республикэм и УнафэщIым и къалэнхэр пIалъэкIэ зыгъэзащIэм ищIа пщэрылъым тету, а Iуэхум хэкIыпIэ къыхуагъуэтри, нэпкъитIыр зэрагъэубыдыжащ, махуи 10 — 15-м къриубыдэу «Ай-Би-Си» промышленнэ-ухуакIуэ компанием лъэмыжыщIэ трилъхьащ.
Къуажэдэс нэхъыжьыфI, Хэку зауэшхуэм и ветеран ПщыхьэщIэ Нашир КIуэкIуэ Юрий жылэм дэсхэм я цIэкIэ фIыщIэ хуищIащ, республикэм и зыужьыныгъэмрэ и зыузэщIыныгъэмрэ хуэунэтIауэ зэувэлIа къалэнышхуэхэм ехъулIэныгъэ нэрылъагъухэр щиIэну зэригуапэр къыхигъэщащ.
Данэ лентI плъыжьыр зэпаупщIу ухуэныгъэр къызэIуаха нэужь, КъБР-м и Iэтащхьэм и къалэнхэр пIалъэкIэ зыгъэзащIэм Къулъкъужын Ищхъэрэм щыпсэухэм я гуфIэгъуэр ядиIэтащ, лъэмыжыщIэм ехъулIэныгъэрэ гуфIэгъуэрэ къахудэкIуэну ехъуэхъуащ.
Апхуэдэу КIуэкIуэ Юрий и гуапэу хэтащ гъуазджэхэмкIэ сабий еджапIэу Къып Мухьэмэд и цIэр зезыхьэр къызэрызэIуахрэ илъэси 10 зэрырикъум хуагъэхьэзыра гуфIэгъуэ Iуэхухэм.
Абыхэм ятеухуа тхыгъэ ди газетым тетынущ.
АРУАН Алий.
